Man vas oor moord in Oudtshoorn(Argieffoto: Kent Williamson) Speurders in die Wes-Kaap het Sondag in die vroeë oggendure ŉ 27-jarige man in hegtenis geneem in verband met die moord op ŉ man, ook 27 jaar oud. Sers. Christopher Spies, woordvoerder van die polisie, het gesê die slagoffer was saam met sy vriend in die straat toe ŉ voertuig langs hulle stilgehou het. “Twee insittendes, gewapen met skerp wapens, het uit die voertuig geklim en hulle aangerand. Die slagoffer het verskeie beserings opgedoen, maar kon na sy huis vlug. Hy het by sy huis ineengestort en is later deur paramedici dood verklaar.” Die motief vir die aanval word nog ondersoek. Die verdagte is Sondagoggend omstreeks 02:15 by sy huis in Lappertstraat in hegtenis geneem. In ŉ onverwante saak het die Dysselsdorp-polisie ŉ 24-jarige verdagte Saterdag in hegtenis geneem in verband met die moord op ŉ 30-jarige man in Dysselsweg, Dyseelsdorp, naby Oudtshoorn. “Polisiebeamptes het omstreeks 22:30 by die toneel opgedaag. Die slagoffer is in ŉ oop veld gevind met ŉ meswond in sy bors.” Die ondersoek het onthul die slagoffer en die verdagte het ŉ woordewisseling gehad. Die verdagte het hom in die bors gesteek en van die toneel gevlug. Hy is later in hegtenis geneem op aanklag van moord. “Albei verdagtes bly in aanhouding. Hulle sal binnekort in die hof verskyn,” het Spies gesê.